טובה גרטנר

ביוגרפיה

גרטנר נולדה  בתל אביב, בת לאמנית איטה גרטנר. היא גדלה בבית דתי ולא נחשפה למוזיקה חילונית. בתקופת התיכון החליטה שתהיה מוזיקאית ולאחריו עזבה את משפחתה ויצאה בשאלה. גרטנר מרבה לעסוק בנושא זה בחלק משיריה שבראשם "פה הייתי" ואף משלבת בהם ציטוטים מהתנ"ך.
למדה מוזיקה באוניברסיטת בר-אילן ובאקדמיה למוזיקה באוניברסיטת תל אביב. בהשפעת אריה שפירא, שהיה אחד ממוריה, החלה להתרכז בכתיבת שירים והלחנתם והפסיקה את לימודי המוזיקה הקלאסית. היא יצרה קשר עם מוזיקאים מגוונים, בהם אילן וירצברג שכתב עימה את שיר הנושא של אלבומו "משני צידי הכדור" (1984).
בשנת 1986 הקליטה את השיר "זה נגמר", שאותו כתבה והלחינה, כשלהקת סיאם מצטרפת אליה בנגינה ומזי כהן מלווה כקולות רקע. גרטנר כתבה את השיר על ההתמודדות עם חייה החדשים כחילונית, והוא היה לסנונית הראשונה שהצטרפה לכדי אלבום מלא בשם "קת תום". באלבום, למעט "זה נגמר" ו"לוי", שעיבד משה דעבול, כל השירים נכתבו והולחנו על ידי גרטנר ועובדו והופקו מוזיקלית על ידי גרטנר ועובד אפרת. מבין שירי האלבום זכורים במיוחד "אתמול" (שהוא השיר המוכר ביותר של גרטנר), "פה הייתי" (שעסק גם הוא ביציאה בשאלה), "לוי", "זה נגמר" ו"מלכודת".
"אם מלאכים" הוא אלבומה השני של גרטנר, שיצא לאור ב-1989. על ההפקה והעיבודים היה אחראי וירצברג, שליווה את גרטנר בנגינה ושר קולות רקע, יחד עם מזי כהן. האלבום כלל את שיר הנושא שהפך ללהיט וזכה לקליפ ששילב גם אנימציית מחשב, בבימוי של ניר מטרסו. עוד שירים שבלטו באלבום הם "ציפי פיפי", "תאמין לי", "אין לי מנוחה" (הידוע גם בשם "זה לא היום שלי להיות אמא") ו"יודעת שאני".
השיר "אתמול" הופיע בחלק ראשון של אוסף משירי שנות השמונים בשם זה, ו"אם מלאכים" נכלל באוסף "עוד דמעות של מלאכים". הצלחתם של שירים אחרים לא השתוותה להצלחתם של שני השירים הללו.
בשנת 1993 הוציאה גרטנר את האלבום "שיחת חצות", שהוא גם האלבום הראשון שלה בפורמט של CD. בין שיריו נמנים "שיחת חצות" (שקודם בקליפ שביים אוהד פרח), "זהו וידוי", "ברכה", "צפון העיר" ו"דמדומים". בדומה לאלבומים אחרים, גם אלבום זה לא זכה להצלחה מסחרית והופעותיה של גרטנר הלכו והתמעטו. 
בשנת 2003 חזרה להקליט שירים חדשים ושחררה את הסינגל "שלא יגידו", שהופק על ידי יושי שדה. בשנת 2005 חזרה להופיע עם להקת "נפקמינא", שכוללת את יושי שדה בגיטרה, יואב קליין בבסון, אשר לוי בגיטרה בס ואמיר הורוביץ בביטבוקס. באותה שנה הקליט אסף אמדורסקי לאלבומו "קדימה אחורה" ביצוע מחודש לשירה של גרטנר "אתמול". באלבום הופיע גם הקטע האינסטרומנטלי הקצר "זה משנה", אותו הלחינו גרטנר, אמדורסקי ורועי מלצר.
בשנת 2008 הוציאה גרטנר את האלבום "משהו דו לשוני", שהפיק שדה. בין שיריו נמנו "מזליסטית", "ביוגרפיה", "בלתי נשכח", "דוכן נשיקות" ו"זהבה", שנכתב לזכר חברתה הקרובה, שנפטרה זמן קצר לפני צאת האלבום. בהופעות אירחה גרטנר את להקת "נפקמינא" ואת חברתה מזי כהן, שניגנה בטמבורין ברוב שירי האלבום. השיר "שלא יגידו" הופיע בגרסה חדשה באלבום שנקראה "כמה קל". השירים "דוכן נשיקות" ו"ברגע מסוים" יצאו כסינגלים לרדיו.
בשנת 2011 העלתה גרטנר את המופע "שירים קיצוניים", בו היא מבצעת בצורה חתרנית שירים של משוררים כמו אמיר אור, רות בלומרט, שחר-מריו מרדכי, שמעון ריקלין, חגית גרוסמן ונורית זרחי, העוסקים בתוכן קיצוני כגון המוות והתשוקה, לצד מעט שירים מקוריים שכתבה. משיריהם הקריאו המשוררים אמיר אור, חגית גרוסמן, רפי וייכרט, נורית זרחי, שחר-מריו מרדכי ושמעון ריקלין. המופע זכה להצלחה ולאחריו יצאו הסינגלים "מועד גימ"ל", שכתב אמיר אור, ו"ביטחון מכושף", שכתבה רחל יונה מיכאל על אם ערבייה שפוגשת בבנה לאחר שנים ונאלצת לדבר אליו בעברית ולא בשפת האם שלו - ערבית. האלבום "שירים קיצוניים", יצא מיד אחר-כך, וכלל את להיטיה של גרטנר "אתמול" ו"אם מלאכים" כבונוס.
ביוני 2012 הוזמנה גרטנר להופיע בפסטיבל מוזיקה ביפן, דבר אשר השפיע עליה בהמשך הקריירה המוזיקלית. בחזרתה לארץ פגשה גרטנר ביוני (Yuni), נזיר וראש המקדש מקושיקונו שביפן, שבא לביקור בישראל. מפגש מקרי זה הוליד סינגל חדש של גרטנר שיוני הלחין למילותיה ונקרא "אני רוצה אותך".
ב-2013 חידשה רוני את שירה של גרטנר "אתמול". גרסתה של רוני לשיר, שגם קודמה בוידאו קליפ, הופיעה באלבומה "אוספרטי" שיצא ב-2014 והורכב כולו מגרסאות כיסוי לשירים ישראליים מוכרים ושיר מקורי אחד. עוד באותה שנה הוציאה גרטנר את אלבומה השישי ויוצא הדופן "הקצרים של טובה גרטנר", שכלל 12 שירים קצרים ומלודיים שכתבה בין יוני 2012 לינואר 2013 וביחד אורכים 13 דקות בלבד (כאשר אורכו של השיר הקצר ביותר הוא 33 שניות ואורכו של הארוך ביותר הוא שתי דקות ו-13 שניות). בראיון לאתר nrg סיפרה שהכל קשור לדור הפייסבוק והטוויטר שהכל אצלו הולך מהר, ושלכן החליטה להקליט אלבום קצר: "הרעיון הוא שהאלבום הוא כפני החיים, והחיים הם פייסבוק וטוויטר. אנשים מבינים היום אחד את השני יותר מהר מפעם, כי הם מתאמנים על זה כל יום".
ב-2014, בעקבות אותה פגישה מקרית עם הנזיר היפני יוני, הוציאה גרטנר את אלבומה השביעי, "דובדבנים", שכלל 8 שירים שכתבה גרטנר על פי לחניו של יוני ובהם הסינגל "אני רוצה אותך" והשיר "עצות", שיצא באותה שנה כסינגל. גם לאלבום זה צורפו כבונוס השירים "אם מלאכים" ו"אתמול".